Michael Bloomberg

Michael Rubens «Mike» Bloomberg (født 14. februar 1942 i Brighton i Massachusetts i USA) er en amerikansk forretningsmann og politiker. Han er grunnleggeren av Bloomberg L.P., og var den 108. borgermesteren i New York City. Bloomberg var kandidat til å bli demokratenes kandidat ved presidentvalget i USA i 2020. Han trakk seg 4. mars 2020 på grunn av manglende oppslutning i primærvalgene.

Liv og virke

Bakgrunn 
Michael Bloomberg er av jødisk familie med russisk og polsk avstamning. Bloombergs far, Alexander, født i 1906 i Chelsea i Massachusetts, var bokholder i et meieri. Farfaren var en russisk-jødisk immigrant som ble eiendomsmegler. Moren, Charlotte (Rubens) Bloomberg, født 1909, er datter av en russisk innvandrer og en mor fra New Jersey.

Karriere 
Etter eksamen som elektroingeniør fra Johns Hopkins University fortsatte Michael Bloomberg ved Harvard University der han tok Master of Business Administration (MBA). Etter endte studier begynte Bloomberg i 1966 å arbeide i firmaet Salomon Brothers (i dag: Salomon Smith Barney), der han ble partner seks år etter sin ansettelse, i 1972. Da Salomon Brothers ble oppkjøpt i 1981 fikk han for sin andel av firmaet og som sluttpakke en betaling på ca. 10 millioner dollar.

Deretter grunnla han samme år finansdataagenturet Bloomberg L.P., som ble meget vellykket og innbringende. Virksomheten ble etter hvert utvidet til tilgrensende bransjer. 

Bloomberg ble valgt til borgermester i 2001 etter Rudy Giuliani. Bloomberg hadde vært medlem av Det demokratiske parti hele sitt liv, men stilte til valg som medlem av Det republikanske parti, angivelig for å unngå demokratenes fullsatte primærvalg. Bloomberg var en meget liberal republikaner; han er tilhenger av selvbestemt abort og retten til å inngå homofile ekteskap. Han beseiret den mer konservative puertoricaneren Herman Badillo i republikanernes primærvalg for å kunne stille til hovedvalg. I hovedvalget slo han demokraten Mark J. Green. I 2005 ble han gjenvalgt med historisk margin. 19. juni 2007 meldte han seg ut av Det republikanske parti. 

Bloomberg er et av verdens rikeste, med en formue som i november 2019 var anslått til om lag 51 milliarder dollar. Han har gitt betydelige summer til veldedighet, blant annet en gave på 100 000 000 dollar til Johns Hopkins University, i tillegg til de 650 millioner dollar han donerte til New York i sin borgermesterperiode. Som New Yorks borgermester mottok han en årslønn på 1 dollar (den offisielle borgermesterlønnen er ellers 225 000 dollar).

Presidentvalg

2008 
Etter at han endret sin politiske status til uavhengig ble det spekulert i om han aktet å stille som uavhengig kandidat til presidentvalget i 2008. Bloomberg avviste spekulasjonene flere ganger, men det kom stadige rapporter i media om strategimøter og meningsmålinger som ble gjennomført på vegne av Bloomberg med tanke på et mulig presidentkandidatur. Ifølge personer nær ham, ønsket han at den neste presidenten skulle være en samlende person og ville dermed ikke stille hvis John McCain og Barack Obama ble kandidatene. Dersom Bloomberg hadde stilt, hadde han hatt mulighet til å skyte to milliarder dollar inn i valgkampen sin, mer enn den demokratiske og den republikanske kandidaten til sammen.

2020 
Bloomberg hadde den 9. november 2019 registrert seg som kandidat ved Det demokratiske partiets primærvalg i Alabama og to andre delstater samt den føderale valgkommisjonen, men ennå ikke offisielt kunngjort sitt kandidatur. Han hadde imidlertid bestilt annonser til én ukes tv-sendinger til minst 30 millioner dollar, rundt 250 millioner norske kroner.

Den 24. november erklærte han seg som kandidat for demokratene ved presidentvalget i 2020. Han oppnådde ingen betydelig oppslutning under primærvalgene, og trakk seg 4. mars 2020.

I ettertid viste innberetninger til myndighetene at Bloomberg brukte 936 millioner dollar - tilsvarende 9,96 millarder norske kroner - av sin egen formue på kampanjen.

Referanser

Eksterne lenker 
 
 
 
  Grading Mayoral Control, City Journal, Summer 2007 (engelsk) 
  Bloombergs profil på CityMayors.com (engelsk)

Forretningsfolk fra USA
Filantroper fra USA
Milliardærer fra USA
Alumni fra Harvard Business School
Alumni fra Johns Hopkins University
Personer fra Boston
Borgermestere i New York City
Kandidater til presidentvalget i USA 2020